आर्यसमाज की सभी मान्यतायें, सिद्धान्त व नियम आदि यदि सत्य व श्रेष्ठ हैं तो इनकों समाज व देश स्वीकार क्यों नहीं कर रहा है। इसके क्या कारण हो सकते हैं? इस प्रश्न पर यदि हम निजी तौर पर विचार करें तो हमें लगता है कि विद्या को प्राप्त करना पड़ता है और अविद्या जीवन में विद्यमान रहती है या स्वतः आ जाती है। उस अविद्या को विद्या के अध्ययन से ही दूर किया जा सकता है। इसी प्रकार प्रकाश व अन्धकार का उदाहरण हैं। अन्धकार को उत्पन्न नहीं करना पड़ता। वह तो विद्यमान रहता है या प्रकाश के न रहने पर स्वमेव उत्पन्न होता है। अन्धकार दूर करने के लिए प्रकाश को उत्पन्न किया जाता है। इसी प्रकार अविद्या व अज्ञान भी मनुष्य में विद्यमान रहता है। विद्या व ज्ञान को शिक्षा, अध्ययन, विद्वानों के उपदेश आदि के द्वारा उत्पन्न किया जाता है। यह निर्विवाद तथ्य है कि वेद संसार में ईश्वर, जीवात्मा, कारण व कार्य प्रकृति तथा धर्म आदि सभी सत्य विद्याओं के ग्रन्थ है। यदि कोई व्यक्ति वेदों व वेदों पर आधारित ऋषियों के ग्रन्थों का अध्ययन नहीं करेगा तो वह सत्य ज्ञान को प्राप्त नहीं हो सकता। लोग वेदों व ऋषियों के ग्रन्थों का अध्ययन नहीं करते इसी कारण से संसार में अविद्या व अज्ञान फैला हुआ है और इसके दुष्परिणामों से लोगों को पीड़ित होना पड़ता है। मत-मतान्तरों में वेदों के समान विद्या व ज्ञान नहीं है। हम यहां गायत्री मन्त्र का एक उदाहरण देना चाहते हैं। गायत्री मन्त्र में ईश्वर मनुष्यों को उपदेश करते हैं कि तुम मुझसे इस प्रकार से प्रार्थना करो ‘जो सब समर्थों में समर्थ सच्चिदानन्दानन्तस्वरूप, नित्य शुद्ध, नित्य मुक्तस्वभाव वाला, कृपासागर, ठीक–ठीक न्याय का करनेहारा, जन्ममरणादि क्लेशरहित, आकाररहित, सब के घट–घट का जानने वाला, सब का धर्ता, पिता, उत्पादक, अन्नादि से विश्व का पोषण करने हारा, सकल ऐश्वर्ययुक्त जगत् का निर्माता, शुद्धस्वरूप है उसी को हम धारण करें। इस प्रयोजन के लिये कि वह परमेश्वर हमारे आत्मा और बुद्धियों को अपने अन्तर्यामीस्वरूप से दुष्टाचार व अधर्म्मयुक्त मार्ग से हटा के श्रेष्ठाचार सत्य मार्ग में चलावें, उस को छोड़कर दूसरे किसी वस्तु का ध्यान हम लोग नहीं करें। क्योंकि न कोई उसके तुल्य और न अधिक है वही हमारा पिता राजा न्यायाधीश और सब सुखों का देनेहारा है।’ हम यह अनुभव करते हैं कि इस प्रकार की श्रेष्ठ प्रार्थना किसी मत-पन्थ के ग्रन्थ में नहीं हैं। वेदों में तो इस प्रकार की अनेकानेक प्रार्थनायें हैं जिनको स्वामी दयानन्द ने अपनी पुस्तक ‘आर्याभिविनय’ में प्रस्तुत किया है।